Мы махуэхэм
Жэпуэгъуэм и 28, щэбэт
Анимацэм и дунейпсо махуэщ
УФ-м и Зауэ-хьэуа къарухэм я дзэ авиацэм и махуэщ
Урысей Федерацэм щагъэлъапIэ анэшхуэхэмрэ адэшхуэхэмрэ я махуэр
Гимнастикэм и урысейпсо махуэщ
Украинэр фашист зэрыпхъуакIуэхэм къыщыIэщIагъэкIыжа махуэщ. Нэмыцэдзэхэм хьэкIэкхъуэкIагъэ куэд щызэрахьа Украинэм и щIыналъэр Дзэ Плъыжьым 1944 гъэм хуит къищIыжащ.
Чехие къэралыгъуэм и лъэпкъ махуэшхуэщ — щхьэхуит щыхъуар егъэлъапIэ. 1918 гъэм ар Австро-Венгрием къыхэкIащ икIи Чехословакие Республикэ къэунэхуащ.
1571 гъэм, и етIуанэ щхьэгъусэ Марие (Идар Темрыкъуэ ипхъу Гуащэнэ) дунейм ехыжу илъэситI дэкIа нэужь, Урысейм и пащтыхь Иван IV Гроз- нэм Собакинэ Марфэ нэчыхь хуригъэтхащ.
1804 гъэм Москва къыщызэрагъэпэщащ къалэм бжьамийкIэ псы езышэлIа япэ IуэхущIапIэр.
1886 гъэм Нью-Йорк къыщызэIуахащ Хуитыныгъэм и Статуер. Ар ищIащ скульптор Бартольди Фредерик.
Къэбэрдей литературэм и лъабжьэр зыгъэтIылъа икIи и классик ЩоджэнцIыкIу Алий къызэралъхурэ илъэси 117-рэ ирокъу.
Режиссёр, УФ-мрэ Украинэмрэ я цIыхубэ артист Виктюк Роман и ныбжьыр илъэс 81-рэ ирокъу.
Юридическэ щIэныгъэхэм я доктор, ЩIДАА-м и академик Мысрокъуэ Замир и ныбжьыр илъэс 64-рэ ирокъу.
США-м щыщ хьэрычэтыщIэ, Microsoft корпорацэм и къызэгъэпэщакIуэ, дунейм щынэхъ къулей дыдэхэм ящыщ Гейтс Билл и ныбжьыр илъэс 62-рэ ирокъу.
Журналист, Урысейпсо къэрал телерадиокомпанием (ВГТРК) и унафэщI Добродеев Олег и ныбжьыр илъэс 57-рэ ирокъу.
Америкэ киноактрисэ цIэрыIуэ, «Оскар» саугъэтыр плIэнейрэ зыхуагъэфэща, нэгъуэщI саугъэт куэдми я лауреат Робертс Джулие и ныбжьыр илъэс 50 ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градус 11 — 13, жэщым градуси 7 — 9 щыхъунущ.
Жэпуэгъуэм и 29, тхьэмахуэ
Инсультым пэщIэтыным и дунейпсо махуэщ
Тыркум щагъэлъапIэ Республикэм и махуэр. 1923 гъэм а къэралым и Конституцэм зэхъуэкIыныгъэхэр халъхьащ, Уэсмэн империер зэрыщымыIэжым, Тырку Республикэ къызэрыунэхуам теухуауэ.
Сербием и Конституцэр къыщащта махуэщ (2006 гъэм)
Комсомолыр къыщызэрагъэпэща махуэщ. 1918 гъэм лэжьакIуэ, мэкъумэшыщIэ щIалэгъуалэм я союзхэм я I съездым унафэ къыщащтауэ щытащ урысейпсо зэгухьэныгъэ къызэрагъэпэщыну. 1924 гъэм абы Лениным и цIэр фIащащ, 1926 гъэм ВЛКСМ жиIэу зэрахъуэкIащ. Илъэс 73-м къриубыдэу а зэгухьэныгъэм хэтащ цIыху мелуани 160-м щIигъу.
УФ-м, Белоруссием, Украинэм щагъэлъапIэ Автомобилистым и махуэр
1922 гъэм Москва къыщызэIуахащ Революцэм и театрыр. Иджы ар Москва Маяковскэм и цIэр зэрихьэу дэт академическэ театрырщ.
1943 гъэм Налшык ФЗО школ къыщызэIуахащ.
1944 гъэм советыдзэхэм щIадзащ Венгрием и къалащхьэ Будапешт хуит къэщIыжыным теухуа зауэшхуэм. Ар 1945 гъэм мазаем и 13 пщIондэ екIуэкIащ.
Америкэр зэрыщыIэр япэу къэзыхута Колумб Христофор къызэралъхурэ илъэс 566-рэ ирокъу.
УФ-м и къэрал лэжьакIуэ, политик, щIэныгъэлI цIэрыIуэ академик Примаков Евгений къызэралъхурэ илъэс 88-рэ ирокъу.
АР-м и цIыхубэ тхакIуэ, УФ-мрэ АР-мрэ щэнхабзэмкIэ щIыхь зиIэ я лэжьакIуэ Пэнэф Сэфар и ныбжьыр илъэс 87-рэ ирокъу.
Юрист, тхакIуэ Сэрахъэ Александр и ныбжьыр илъэс 83-рэ ирокъу.
КъБР-м щIыхь зиIэ и артисткэ Балъкъэр Тамарэ къыщалъхуа махуэщ.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градуси 10 — 12, жэщым градуси 7 — 8 щыхъунущ.
Жэпуэгъуэм и 30, блыщхьэ
Политикэ IуэхукIэ зэхэзехуэн зэращIам и зэранкIэ хэкIуэдахэм я фэеплъ махуэщ. 1990 гъэм Москва и Лубянкэ утыкум деж къыщызэIуахащ политикэ залымыгъэм ихьа цIыху мелуанхэм я фэеплъ.
Урысейм и дзэ-тенджыз флотым и махуэщ. 1696 гъэм Пётр Езанэм тригъэчыныхьри, Пщыхэм я Думэм къищтащ «Тенджызым тетыну кхъухьхэр щIыным теухуауэ» унафэр. А махуэр Урысейм и дзэ-тенджыз флотыр къыщызэрагъэпэща махуэу къалъытэ.
Урысейм щагъэлъапIэ инженер-механикхэм я махуэр
1711 гъэм Къэбэрдей отрядым Мурад-СулътIан зи пашэ тыркудзэр хигъэщIат.
1888 гъэм США-м щыщ Лауд Джон шариковэ ручкэ къызэригупсысам теухуа япэ патентыр иратащ. Шакъэм хагъауэурэ зэрытхэу щыта къалэ- мым и пIэ ар занщIэу къимыувами, дунейм абы Iуэхутхьэбзэшхуэ яхуищIауэ къалъытэу, нобэми и цIэр ящыгъупщэркъым.
1905 гъэм Урысейм и пащтыхь Николай ЕтIуанэм къыдигъэкIащ «Къэрал хабзэхэр егъэфIэкIуэным теухуауэ» унафэр. Абы щыубзыхуат цIыхум и хуитыныгъэхэр, Къэрал Думэр хэхыным теухуа хабзэхэр.
1941 гъэм Севастополь къалэр бийм щыхъумэным теухуа зауэшхуэм щIидзащ. Къалэр къебгъэрыкIуэ нэмыцэдзэхэм Iэрамыгъэхьэу махуэ 250-кIэ яхъумащ. А зауэр гуащIэ дыдэу зэрыщытам и щыхьэту, 1945 гъэм Севастополь Къалэ-лIыхъужь цIэр фIащауэ щытащ. Фашистыдзэм абдеж щыфIэкIуэдауэ щытащ зауэлI мин 300-м щIигъу.
СССР-м зыхъумэжыныгъэмкIэ и министру щыта, Совет Союзым и Маршал Устинов Дмитрий къызэралъхурэ илъэси 109-рэ ирокъу.
Мысырым и дзэ къулыкъущIэ, штаб нэхъыщхьэм и унафэщIу, къэралым зыхъумэжыныгъэмкIэ и министру щыта Февзи (Хьэхъу) Мухьэмэд къызэралъхурэ илъэс 90 ирокъу.
Кхъухьлъатэзехуэ, Иорданием и ЛIыхъужь, къэралым и парламентым и депутат Шурдым Ихьсан и ныбжьыр илъэс 79-рэ ирокъу.
СурэтыщI-живописец, КъБР-м и Къэрал саугъэтым и лауреат Акъсырэ Михаил и ныбжьыр илъэс 60 ирокъу.
Аргентинэм щыщ, дуней псом щыцIэрыIуэ футболист Марадонэ Диегэ и ныбжьыр илъэс 57-рэ ирикъуащ.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ, уэшх тIэкIу къыщешхынущ. Хуабэр махуэм градус 12 — 14, жэщым градуси 6 — 7 щыхъунущ.
